tartuNLP/wikipedia-smugri-20251201 huggingface dataset:
Kasvitauti

Kasvitauti on kasveilla esiintyvää virus-, home-, sieni- tai bakteeriperäistä sairautta. Ne leviävät ilman, veden, saastuneen kasvimateriaalin, maan ja työvälineiden mukana, mutta myös tuhohyönteiset voivat levittää virustauteja kasvista toiseen. Kasvitaudit haittaavat viljelyä ja maataloutta.
Kasvitautityyppejä.
Härmä on ilmenee valkoisena jauhona lehtien pinnalla. Harmaahometta esiintyy erityisesti mansikalla, mutta se saattaa vaivata myös kukkakasveja. Kukilla esiintyy myös laikku-, juuristo- ja tyvitauteja. Hedelmissä esiintyy hedelmärupea, joka aiheuttaa mustia laikkuja hedelmiin. Omenoilla ja päärynöillä esiintyy muumiotautia, joka muuttaa hedelmät ruskeiksi.
Kasvitautien ennaltaehkäisy.
Kasvitauteja voidaan ennaltaehkäistä käyttämällä puhdasta lisäysmateriaalia, poistamalla sairaat kasvit ja pitämällä hyvää hygieniaa. Taimien kasvatuksessa käytettävät ruukut ja laatikot pestään huolellisesti sekä kylvetään siemenet puhtain käsin. Taudit yleistyvät, jos kasvia kasvatetaan samassa paikassa monta vuotta ja niitä voidaan ehkäistä vuoroviljelyllä.
Kasvitautien torjunta.
Usein kasveihin tulleita tauteja torjutaan erilaisilla kemiallisilla kasvinsuojeluaineilla, mutta myös biologinen torjunta ja perusaineiden käytt on mahdollista. Torjuntaa tarvitaan silloin, kun taudinaiheuttajia on niin paljon, että niiden aiheuttama tuho on merkittävä. Yleensä kasvinsuojeluaineet ruiskutetaan kasvustoon, mutta niitä voidaan levittää myös maahan tai käsitellä siemenet. Biologista torjuntaa käytetään erityisesti luomuviljelyssä. Joihinkin kasvitauteihin eivät kasvinsuojeluaineet auta. Esimerkiksi omena- ja päärynäpuille vaarallista tulipoltetta ei voi torjua kasvinsuojeluaineilla, vaan saastuneet puut joudutaan hävittämään.
Porin Ässät (jalkapallo)

Porin Ässät on nykyinen jääkiekkoseura, jonka ohjelmassa oli myös jalkapallo vuosina 1967–1981.
Seuran perustaminen.
Ässät syntyi vuonna 1967 kun kaksi porilaista seuraa, Porin Karhut ja RU-38 yhdistyivät. Uuden seuran jääkiekkojoukkue sai Karhujen paikan jääkiekon SM-sarjassa, Ässien jalkapallojoukkue puolestaan peri RU-38:n sarjapaikan jalkapallon Mestaruussarjasta. Karhujen jalkapallojoukkue jatkoi toimintaansa vielä yhden kauden Ässien kakkosjoukkueena toiseksi korkeimmalla sarjatasolla Suomensarjassa.
SM-sarjakaudet.
Porin Ässien taival jalkapallon pääsarjassa kesti kaksi vuotta. Ensimmäisenä kautenaan vuonna 1968 se sijoittui 12 joukkueen sarjassa kymmenenneksi, välttäen putoamisen neljän pisteen erolla Ponnistukseen.
Vuonna 1969 Ässät lähti sarjaan erittäin kapealla materiaalilla. Kun joukkue kohtasi vielä suuren määrän loukkaantumisia, jäi se sarjan viimeiseksi. Ässät saavutti 22 ottelussa ainoastaan yhden voiton ja neljä tasapeliä. Joukkueen pelaajat kävivät niin vähiin, että esimerkiksi HJK:ta vastaan Olympiastadionilla joutui 40-vuotias valmentaja Toivo Johansson itsekin kentälle. Tuloksena oli 1–10-tappio. Ässät kärsi myös Suomen Cupissa nöyryyttävän kuuden maalin häviön kahta sarjatasoa alempana pelanneelle Lapuan Virkiälle.
Loppukaudesta Ässien joukkue koostui suurelta osin juniori-ikäisistä pelaajista, Mukana oli myös Ässien jääkiekkomiehistöstä apuun hälytettyjä pelaajia, kuten jo Tampereen Palloilijoissa 1960-luvun alussa jalkapalloa pelannut Kaj Matalamäki.
Ässien jalkapalloryhmässä nähtiin vuosien saatossa myös useita muita jääkiekkoa päälajinaan pitäneitä pelaajia, nimekkäimpänä heistä Pekka Rautakallio.
Alasarjakaudet.
Kaksi seuraavaa kautta Ässät pelasi toiseksi korkeimmalla sarjatasolla, entisessä Suomensarjassa, joka oli nimetty uudelleen II-divisioonaksi. Vuodesta 1972 lähtien seura pelasi yhtä kautta lukuun ottamatta kolmannella sarjatasolla, joka oli aluksi nimeltään III-divisioona ja vuoden 1973 sarjauudistuksen jälkeen II-divisioona.
Ässien jalkapallotoiminta lopetettiin taloudellisista syistä keväällä 1981, jolloin sen pelaajat siirtyivät uudelleen perustetun Porin Palloilijoiden riveihin. Joukkue sijoittui II divisioonassa viimeiseksi ja putosi sarjaporrasta alemmaksi.
Nuorten Suomen mestaruus.
Kahden SM-sarjakauden lisäksi Ässien suurimmaksi jalkapallosaavutukseksi jäi vuonna 1970 saavutettu A-nuorten Suomen mestaruus. Mestaruusjoukkueessa pelasivat muun muassa Tapio Furuholm, Seppo Sairanen, Tapio Koskinen ja Pertti Lundell.
Keijo Koistinen

Keijo Koistinen (10. elokuuta 1941 Nilsiä – 22. heinäkuuta 1968 Vehmersalmi) oli suomalainen jalkapalloilija ja jääkiekkoilija. 
Jääkiekko.
Jääkiekkoilijana Koistinen tunnettiin taitavana hyökkääjänä. Vuonna 1959 hän voitti Vierumäellä järjestetyn Jääkiekkoliiton tekniikkamestaruuskilpailun. KalPan edustusjoukkueeseen Koistinen nousi jo 16-vuotiaana vuonna 1958. Ennen siirtymistään Porin Karhuihin hän pelasi neljä kautta KalPassa, joista vuodet 1958–1959 sekä 1961–1962 Mestaruussarjassa. 
Porin Karhuja Koistinen edusti pääsarjassa viiden kauden ajan, voittaen Suomen mestaruuden vuonna 1965. Kausi 1964–1965 oli myös henkilökohtaisesti hänen parhaansa, Koistinen sijoittui pistepörssissä kuudenneksi. Jääkiekkouransa hän lopetti kauden 1966–1967 jälkeen. Koistinen pelasi Mestaruussarjassa 110 ottelua tehopistein 47+32=79 ja istui 30 jäähyminuuttia.
Jalkapallo.
Jalkapalloa Koistinen pelasi Mestaruussarjassa vuosina 1960–1966 Kuopion Palloseuran riveissä. Suomen mestaruuden hän voitti 1966. Mestaruuden jälkeen Koistinen siirtyi pelaamaan Karhuihin myös jalkapalloa. Seura oli tuolloin toiseksi korkeimmalla sarjatasolla Suomensarjassa. Karhujen yhdistyttyä RU-38:n kanssa Porin Ässiksi 1967, hän jatkoi uuden seuran riveissä Mestaruussarjassa vielä seuraavana kautena. Yhteensä Koistinen pelasi urallaan jalkapallon pääsarjassa 41 ottelua.
Kuolema.
Koistinen kuoli hukkumisonnettomuudessa Vehmersalmella heinäkuussa 1968. Hän oli veneilemässä viiden hengen seurueessa Kallaveden Janissalon edustalla ja horjahti veteen vajoten välittömästi pinnan alle.
Kolibrihaukka

Kolibrihaukka ("Accipiter superciliosus") on haukkojen heimoon kuuluva lintu. Sen esiintymisaluetta Etelä- ja Keski-Amerikassa ovat Argentiina, Brasilia, Kolumbia, Costa Rica, Ecuador, Ranskan Guyana, Guayana, Nicaragua, Panama, Paraguay, Peru ja Suriname.
Linnun lukumäärä ei ole suuri, karkeasti arvioiden 670–6 700 aikuista yksilöä, ja määrä on myös pienenemässä, mutta sen ei kuitenkaan arvioida olevan uhanalainen.
Se muodostaa superlajin yhdessä sisarlajinsa pilvimetsähaukan ("”A.” collaris") kanssa.
Alalajit.
Sillä on kaksi alalajia, joita erottavat Andit. Ne eroavat toisistaan lähinnä pyrstön pituuden vuoksi. Väri- ja kokoero on pieni.
Viimeiset rotannahat

Viimeiset rotannahat on Anssi Mänttärin ohjaama satiirinen komediaelokuva vuodelta 1985.
Tarinassa valkopukuinen mies (Mänttäri) kiertää kapakasta ja sängystä toiseen. Elokuva kuuluu vaiheeseen, jolloin Mänttäri teki runsaasti halvalla tuotettuja elokuvia. Arvioiden mukaan ne olivat kuitenkin laadukkaita elokuvia. Elokuvan henkilöissä kuvastuvat tuolloinen talouden nousukausi ja nautinnontavoittelu mutta myös juurettomuus. Amatöörien näyttelijäntyöstä ja latteuksista huolimatta elokuva toimii TV-maailman arvostelijan mielestä edelleen pistävänä satiirina.
Anssi Mänttäri sai Anjalankosken Kinosunnuntain elokuvapalkinnon 1985.
Genki Dean

Roderick Genki Dean (, s. 30. joulukuuta 1991) on japanilainen yleisurheilija, joka kilpailee keihäänheitossa. Hän edustaa 市尼崎高 -seuraa. Hänen isänsä on brittiläinen.
Alle 20-vuotiaiden MM-kilpailuissa 2010 Dean saavutti hopeaa heitettyään keihästä 76,44 metriä. Hän pääsi Lontoon olympialaisissa 2012 finaaliin, jossa sijoittui yhdeksänneksi tuloksella 79,95. Hän oli yhdeksäs myös Eugenen MM-kilpailuissa 2022. Hän voitti Aasian-mestaruuden Bangkokissa 2023 tuloksella 83,15. Saman vuoden Budapestin MM-kilpailuissa hän karsiutui loppukilpailusta.
Deanin ennätys keihäänheitossa on 84,28 metriä, jonka hän teki Hiroshimassa huhtikuussa 2012.
Q-Tips (albumi)

Q-Tips on ko. brittiläisen yhtyeen studioalbumi vuodelta 1980. Yhtyeen laulusolistina toimi Paul Young, joka myöhemmin siirtyi menestyksekkäälle soolouralle. Albumin musiikki on soul-vaikutteista ja seitsemän albumin yhdestätoista kappaleesta on yhtyeen omaa tuotantoa.
Kappaleet.
Albumin hitaat kappaleet ovat "You Are the Life Inside of Me" ja
"A Man Can't Lose (What He Don't Have)".
Kokoonpano.
sekä
Yhtyeen managerina on toiminut Ged Doherty, One-Way Music, ja agentuurina Asgard. Lisätietoa yhtyeestä on saanut osoitteesta Roz Fleetwood, Shotgun Promotions, 20 Great Portland Street, London, W1.
Tuotantotiedot.
LP-levyn kansi on painettu Yhdistyneessä kuningaskunnassa. Osallisena on ollut Art-Art.
Kiitoksissa on lisäksi mainittu Keith McCombie, Andy Walton, Yan Stiles, Mick Griffiths, Paul Fenn, Stuart Slater, Keith Evans, David Wills, Mr Kemp (pankinjohtaja), Harry Barter, Ken Grumbaum, the Big Youth, Waggy ja The Tipettes.
Renata Voráčová

Renata Voráčová (s. 6. lokakuuta 1983 Zlín) on tšekkiläinen tennispelaaja. Parhaimmillaan hän on ollut kaksinpelissä WTA-listan sijalla 74 lokakuussa 2010 ja nelinpelissä sijalla 40 tammikuussa 2008. Hän on voittanut urallaan kahdeksan WTA-nelinpeliturnausta. Hän aloitti tenniksen pelaamisen 7-vuotiaana.
Voráčová voitti Ranskan avointen tyttöjen nelinpelin vuonna 2001 Petra Cetkovskán kanssa.
Rantakiharasammal

Rantakiharasammal eli rantapörrösammal ("Hymenoloma crispulum") on kiharasammaliin kuuluva lehtisammallaji. Sitä esiintyy Euroopassa, Amerikassa, Aasiassa ja Antarktiksella, yleisimmin pohjoisilla viileillä alueilla. Pohjoismaissa se on laajasti levinnyt. Rantakiharasammalta esiintyy suuressa osassa Suomea, paitsi eteläisimmissä maakunnissa. Laji kasvaa jokien ja järvien rannoilla, silikaattikallioiden seinämillä ja lohkareilla, tunturikankailla, etelässä rantakallioilla ja -kivillä.
Eurooppatie E22

E22 tai Eurooppatie 22 on Ison-Britannian Holyheadistä Venäjän Ishimiin kulkeva tie.
Sen pituus on 5 320 kilometriä ja on tämän myötä yksi pisimmistä Eurooppateistä. E22 päättyi ennen Latviaan, mutta 24. kesäkuuta 2002 tien viitoitusta jatkettiin Venäjälle.
Tien kulku.
Iso-Britannia.
Holyhead - Chester - Warrington - Manchester - Leeds - Doncaster - Immingham (ei lauttayhteyttä Alankomaihin)
Alankomaat.
Amsterdam - Groningen - Nieuweschans
Saksa.
Bunde - Leer - Oldenburg - Bremen - Hampuri - Stralsund - Sassnitz - lauttayhteys Ruotsin Trelleborgiin
Ruotsi.
Trelleborg - Malmö - Lund - Kristianstad - Sölvesborg - Karlshamn - Karlskrona - Kalmar - Norrköping (ei lauttayhteyttä Latvian Ventspilsiin)
Ruotsissa Eurooppatiellä ei ole rinnakkaisteitä. Norrköpingistä Ventspilsiin ei ole lauttayhteyttä, lähin mahdollinen lauttayhteys on Nynäshamnista Ventspilsiin.
Latvia.
Ventspils - Riika - Jekabpils - Rezekne - Zilupe
Venäjä.
Latvian raja-asema (Zasitino)– Velikije Luki– Moskova– Vladimir– Nižni Novgorod– Kazan– Iževsk– Igra– Perm– Jekaterinburg– Tjumen- Išim
Joutsenhanhi

Joutsenhanhi ("Anser cygnoid") on uhanalainen hanhilaji. Joutsenhanhen kesytettyä muotoa kutsutaan kyhmyhanheksi.
Tuntomerkit.
Joutsenhanhen selkäpuoli ja niska ja pään yläosa ovat tummanruskeanharmaat. Kaula ja kurkku ovat vaaleanväriset, mikä luo huomiota herättävän kontrastieron.
Levinneisyys.
Joutsenhanhia pesii Venäjällä, Mongoliassa ja Koillis-Kiinassa. Talvehtimisalueet sijaitsevat Japanissa, Etelä-Koreassa ja Kiinan rannikolla.
Kesäparalympialaiset 2016

Kesäparalympialaiset 2016 järjestettiin Rio de Janeirossa Brasiliassa 7.–18. syyskuuta 2016. Kisat olivat ensimmäiset Latinalaisen Amerikan ja Etelä-Amerikan alueilla järjestetyt paralympialaiset.
Dopingpaljastusten vuoksi Kansainvälinen paralympiakomitea erotti Venäjän jäsenyydestään, eikä maa siten osallistunut vuoden 2016 paralympialaisiin.
Kiina saalisti neljännen kerran peräkkäin suurimman mitalimäärän 107 kultamitalin voimalla.
Iranilainen Bahman Golbarnezhad kuoli 17. syyskuuta käydyssä maantieajon kilpailussa sattuneessa onnettomuudessa. Hän on ensimmäinen kesäparalympialaisissa kuollut urheilija.
Lajit.
Paralympialaisten ohjelmassa on 22 lajia:
Akustinen kierto

Akustinen kierto on yleensä ei-toivottu ilmiö, jossa äänentoistojärjestelmä alkaa tuottaa vinkuvaa, joskus voimakastakin ääntä. Muodostuva melu voi saada alkunsa periaatteessa pelkästä kohinasta, jota äänentoistolaitteissa ilmenee, mikäli vahvistimen vahvistus on riittävän suuri. Kierto syntyy kun ääni palaa kaiuttimesta mikrofoniin, ja vahvistus kasvaa kasvamistaan laitteiden dynamiikan ylärajalle asti.
Kierron käytännöllisiä hallintakeinoja.
Mikrofonin suuntaaminen eri asentoon, mieluusti poispäin kaiuttimista, vahvistimen vahvistuksen pienentäminen, esiintyjää voi myös pyytää pitämään mikrofonia lähempänä itseään, jolloin ei tarvita niin suurta vahvistusta, tai häntä voi pyytää olemaan samalla etäisyydellä ja puhumaan tai laulamaan kovemmalla äänellä. Edellä mainituissa keinoissa on vaarana äänen särkyminen, ellei mikrofoni kestä kovin suurta äänenpainetta. Esimerkkitapaus äänensärkymisestä on p-kirjain, johon lausuttaessa tulee lytyssä oleva tai poksahtahtava äänensävy. Tilan akustoiminen vähentää kaikumista ja sitä kautta myös kiertämistä.
Kitarassa voi käyttää mikrofonia kaikukopassa, jolloin kiertoa ei synny. Ääni ei kuitenkaan silloin ole luonnollinen.
Kierron sähköisiä hallintakeinoja.
Yleensä kussakin akustisessa tilassa voi olla tiettyjä taajuuksia, jotka resonoivat tehokkaimmin, ja sellaisia taajuuksia voi vaimentaa ekvalisaattorilla. Otollisimmat kiertotaajuudet voi mitata vinguttamalla tarkoituksellisesti systeemiä, tallentaa vinkunan ja määrittää taajuuden ohjelmallisesti tai taajuuslaskurilla. On myös mittauksen automaattisesti toteuttavia laitteita.
Oma vaikutuksensa on myös kunkin äänentoistolaitteen taajuusvasteella, mutta edellä esityt kierron hallintakeinot ovat silti yleispäteviä.
Quentin Rew

Quentin Rew (s. 16. heinäkuuta 1984 Wellington) on uusiseelantilainen kilpakävelijä.
Daegun MM-kisoissa 2011 hän sijoittui 50 kilometrin kävelyssä 23:nneksi ajalla 4.08.46. Lontoon olympialaisissa 2012 hän oli 27:s ajalla 3.55.03. Moskovan MM-kilpailuissa 2013 hän sijoittui 17:nneksi ajalla 3.50.27. Pekingin MM-kilpailuissa 2015 hän oli 50 kilometrin kävelyssä kymmenes ajalla 3.48.48 ja 20 kilometrin kävelyssä 17:s ajalla 1.22.18. Rio de Janeiron olympialaisissa 2016 hän sijoittui 50 kilometrillä 12:nneksi ajalla 3.49.32, mutta hylättiin 20 kilometrillä. Lontoon MM-kilpailuissa 2017 hän oli 50 kilometrillä kahdestoista ajalla 3.46.29, Dohan MM-kilpailuissa 2019 yhdestoista ajalla 4.15.54 ja vuonna 2021 käydyissä Tokion olympialaisissa kuudestoista ajalla 3.57.33.
Rew kilpaili aluksi eri juoksumatkoilla, mutta siirtyi nilkkavamman vuoksi kilpakävelijäksi. Hän on voittanut kävelyssä useita Uuden-Seelannin mestaruuksia. Vuonna 2009 hän saapui ensimmäisenä maaliin maansa mestaruuskisoissa 3 000 metrin ratakävelyssä. Hänet kuitenkin hylättiin epäurheilijamaisesta käytöksestä, sillä hän teki kuperkeikan maaliviivalla. Rew on myös pyrkinyt ajamaan naisten oikeuksia osallistua 50 kilometrin kävelylle sekä kritisoinut Kansainvälisen olympiakomitean korruptoitumista. 
Lähde: Athletics New Zealand
Korjausnauha

Korjausnauha on väline, jolla voidaan korjata kuulakärkikynän tai tussin jälki, vetämällä valkoista korjausnauhaa korjattavan kohdan päälle. Korjausnauhan päälle voi kirjoittaa tai piirtää uudelleen, mutta nauha on niin pehmeää, että pinta rikkoutuu melko helposti.
Korjausneste

Korjausneste (myös korjauslakka) on nestettä, jolla voidaan korjata kuulakärkikynän, tussin tai kirjoituskoneen jälki maalaamalla valkoista korjausnestettä virheelliseen kohtaan.
Korjausnesteen keksi 1950-luvulla toimistotöitä tehnyt yksinhuoltaja Bette Nesmith Graham. Hän perusti keksintönsä ympärille yrityksen nimeltä Liquid Paper, jonka hän myi vuonna 1979 Gillettelle. Hänen poikansa, laulaja-lauluntekijä Michael Nesmith peri äitinsä tämän kuoltua vuonna 1980.
Stephen Strasburg

Stephen James Strasburg (s. 20. heinäkuuta 1988, San Diego, Kalifornia) on yhdysvaltalainen baseballpelaaja, pelipaikaltaan syöttäjä, joka edustaa Major League Baseball (MLB) -sarjan Washington Nationalsia. Strasburg oli odotetusti ensimmäinen varaus vuonna 2009, ja teki debyyttinsä Nationalsissa vuonna 2010.
Strasburg loukkasi syöttökätensä kyynärpäästä nivelisiteen elokuussa 2010, josta toipuminen kesti yli vuoden. Kaudella 2012 hänet valittiin un.
Kaudella 2019 Washington Nationals voitti World Seriesin ensi kertaa seuran historiassa. Strasburg valittiin World Seriesin arvokkaimmaksi pelaajaksi. Joulukuussa 2019 Strasburg teki Nationalsin kanssa seitsemänvuotisen jatkosopimuksen, jonka arvo oli 245 miljoonaa dollaria (221 miljoonaa euroa), mikä tekee siitä kaikkien aikojen rahakkaimman syöttäjästä tehdyn baseball-sopimuksen.
Kuzbass Kemerovo

Kuzbass () on venäläinen jääpalloseura Kemerovon kaupungista. Seura perustettiin vuonna 1948 nimellä Shakter. Kuzbass-nimeä käytettiin ensimmäistä kertaa kaudella 1972–1973. Seura on pelannut Neuvostoliiton/Venäjän pääsarjassa yhtäjaksoisesti vuodesta 1956, lukuun ottamatta kautta 1985–1986 jolloin se oli sarjaporrasta alempana. Neuvostoliiton aikana Kuzbassin ainoa mitalisija oli kauden 1972-73 pronssi.
Kuzbass on ollut 2000-luvulla yksi Venäjän menestyneimmistä jääpalloseuroista. Seura voitti ensimmäisen Venäjän mestaruutensa keväällä 2024.
Saavutuksia.
Saavutuksia Neuvostoliiton liigassa:
Saavutuksia Venäjän liigassa:
Paul Ryan

Paul Davis Ryan (s. 29. tammikuuta 1970 Janesville, Wisconsin, Yhdysvallat) on yhdysvaltalainen entinen poliitikko. Hän toimi Yhdysvaltain kongressin edustajainhuoneen puhemiehenä vuosina 2015–2019. Ryan valittiin edustajainhuoneseen Wisconsinin osavaltiosta ensimmäisen kerran vuonna 1999, ja vuonna 2011 hänestä tuli sen budjettivaliokunnan puheenjohtaja. 
Hän oli republikaanisen puolueen varapresidenttiehdokas vuoden 2012 vaaleissa presidenttiehdokas Mitt Romneyn rinnalla. Ryan valittiin edustajainhuoneen puhemieheksi 29. lokakuuta 2015 John Boehnerin erottua virasta. Hän oli valintahetkellä nuorin puhemieheksi valittu edustaja 146 vuoteen Yhdysvaltain historiassa. Ryan ei ollut ehdolla edustajainhuoneeseen enää välivaaleissa 2018 oltuaan kongressissa 20 vuotta.
Ryan on vaatinut Yhdysvaltojen velkaantumisen kitkemistä, ja televisio-ohjelmien kautta hän on noussut julkisuuteen juuri maan velka- ja alijäämäongelmien käsittelijänä. Hänen lempisäästökohteitaan on sosiaaliturva. Ryan on myös konservatiivisen teekutsuliikkeen suosikkeja.
Ryan on sukujuuriltaan osin juutalainen, tarkemmin aškenasijuutalainen.
Myristiinihappo

Myristiinihappo (tunnetaan myös nimellä n-tetradekaanihappo ja 14:0) on tyydyttynyt rasvahappo, jonka rakennekaava on muotoa CH3(CH2)12COOH. Myristiinihapon suoloja tai esteriä kutsutaan myristaateiksi. Myristiinihappo on saanut nimensä muskottipuun ("Myristica fragrans") mukaan, joka sisältää 75 % myristiinihapon triglyseridiä, trimyristiiniä (C45H86O6). Myristiinihappoa esiintyy myös öljypalmussa ("Elaeis guineensis"), kookosrasvassa ja voirasvassa sekä pieninä määrinä eläinrasvassa ja kaskelotin rasvan sisältämässä öljyssä. Myristiinihapon johdannaisia kutsutaan myristyylialdehydeiksi ja myristyylialkoholeiksi. 
Yhdistettä esiintyy myös kukkien tuoksuissa ja semiokemikaalina eliöiden viestinnässä.
Lauluni aiheet II

Lauluni aiheet II on Vesa-Matti Loirin kokoelmalevy, joka sisältää kappaleita laidasta laitaan koko hänen uraltaan. Se julkaistiin 14. syyskuuta 2012. Levy kuuluu Loirin kolmiosaiseen "Legenda"-kokoelmalevysarjaan.
Kappaleet.
CD 1
CD 2
Kinkovuori

Kinkovuori on Jyväskylän 34. kaupunginosa entisen Säynätsalon kunnan mannerpuolella. Alueella on kaksi asuinaluetta, varsinainen Kinkovuori ja Karkaussaari. Kaupungin tilastollisessa aluejaossa Kinkovuorta vastaa Rauvanlahden (Raudanlahden) pienalue.
Kinkovuori sijaitsee Säynätsalon, Muuramen kirkonkylän ja Kinkomaan välissä. Viralliseen kaupunginosaan kuuluu myös muutama asumaton Päijänteen saari, kuten Lappi ja Korpinen. 
Historia.
Nykyisen Kinkovuoren alue kuului alun perin Raudanlahden tilalle, joka erotettiin Ahvenlammen eli Kauppilan tilasta tämän isännän veljelle vuonna 1772. Myöhemmin Raudanlahden omisti Säynätsaloa teollistaneen Johan Parviaisen suku, sittemmin alue siirtyi heiltä Enso-Gutzeitille. Kun Säynätsalon kunta liitettiin Jyväskylään vuonna 1993, alueen omisti Suomen Taloteollisuus.
Kinkovuoren asuinalueen rakentaminen alkoi kymmenen vuotta Säynätsalon kunnan lakkauttamisen jälkeen, vuonna 2003. Asuinalue koostuu enimmäkseen omakotitaloista. Karkaussaaren asuinalueen rakentaminen alkoi seuraavana vuonna. Kaupunginosan on suunniteltu kasvavan noin 1 000 asukkaan asuttamaksi.
Henrik Wrede

Heinrich (Henrik) Wrede till Wredenhof (k. 17. syyskuuta 1605 Kirkholm, Liivinmaa) oli Ruotsin armeijassa palvellut baltiansaksalainen ratsumestari, joka muistetaan sankarillisesta kuolemastaan Kirkholman taistelussa Puolan sodassa. Hän on Ruotsin ja Suomen Wrede af Elimä -aatelissuvun kantaisä.
Wreden vanhemmat olivat baltiansaksalaiseen aatelissukuun kuulunut ja saksalaista ritarikuntaa palvellut liivinmaalainen hovijunkkari Caspar Wrede sekä Könna Henrichintytär von Kropp. Puolan ja Ruotsin sotiessa Liivinmaan omistuksesta Henrik Wrede pestautui 1600-luvun alussa Ruotsin ratsuväkeen ja kohosi pian ratsumestariksi. Syyskuussa 1605 hän osallistui Kirkholman taisteluun, jossa Puolan ratsuväki löi helposti kuningas Kaarle IX:n henkilökohtaisesti johtamat ruotsalaiset. Kun hevonen ammuttiin kuninkaan alta ja tämä uhkasi jäädä puolalaisen ratsuväen saartamaksi, paikalle osunut Wrede tarjosi kuninkaalle oman ratsunsa. Kuningas onnistui sen avulla pakenemaan, mutta Wrede jäi ilman ratsuaan vihollisen ympäröimäksi ja sai surmansa. Kiitollisuuden osoituksena henkensä pelastamisesta Kaarle lahjoitti Wreden leskelle Gertrud von Ungernille ja heidän lapsilleen ikuisella omistusoikeudella rälssimaaksi Suomen Kymenlaaksosta lähes kokonaan niin sanotun Elimäen neljänneskunnan ja vielä lisämaita Porvoon ja Mäntsälän pitäjistä. Lahjoitukseen sisältyi perillisten oikeus perustaa säteri haluamaansa paikkaan kyseisillä mailla. Wreden aatelissuku omistaa vielä tänäkin päivänä useita kyseisille maille perustamiaan kartanoita.
Henrik Wredellä oli kaksi poikaa, Casper ja Carl Henrik Wrede, joista jälkimmäisestä tuli myöhemmin Turun läänin maaherra. Kuningatar Kristiina korotti heidät molemmat vuonna 1654 vapaaherralliseen säätyyn palkkiona isänsä urotyöstä.
Kairapalmukasvit

Kairapalmukasvit eli palmiokasvit (Pandanaceae) on yksisirkkaisten kukkivien kasvien heimo lahkossa "Pandanales". Heimoon kuuluu viisi sukua ja 885 lajia. Kairapalmukasvit ovat lähinnä trooppisten ja subtrooppisten alueiden puumaisia kasveja, mutta varsinkin Uudessa-Seelannissa niitä esiintyy myös lauhkeilla alueilla. Heimo ei nimestään huolimatta ole kovin läheistä sukua palmukasveille (Arecaceae); ne kuuluvat eri lahkoihin.
Kuvaus.
Kairapalmukasvit ovat ainavihantia puuvartisia liaaneja, puita tai pensaita. Yksisirkkaisina kasveina niillä ei kuitenkaan ole jälsikerrosta, eivätkä kasvien varret siten kasva säännöllisesti leveyttä tai tuota vuosirenkaita. Kairapalmukasveilla on usein ilmajuuria, ja köynnöstävät lajit käyttävät juuriaan tarttumiseen. Lehdet kasvavat versojen päädyissä ruusukkeina. Ne ovat ilmaraollisia ja muodoltaan kapeita ja yleensä terävän sahalaitaisia.
Kairapalmukasvit ovat tavallisesti kaksikotisia, mutta joillakin lajeilla on myös yksikotisia yksilöitä ja kaksineuvoisia kukkia. Kasvit ovat usein tuulipölytteisiä, mutta joidenkin lajien pölyttäjinä toimivat hyönteiset, linnut tai lepakot. Pienet kukat kasvavat huiskilo- tai terttutyyppisissä kukinnoissa. Kukinnot kasvavat versojen kärjissä. Kukkien kehä on surkastunut tai kokonaan puuttuva. Heteitä on tavallisesti 10–100. Yksineuvoisissa emikukissa on usein joutoheteitä. Kukka on yleensä yhdyseminen, ja emilehtiä on 1–80. Sikiäin on 1–100-onteloinen. Hedelmä on rakenteellisesti marja tai luumarja, usein useasta yksinkertaisesta hedelmästä muodostuva kertohedelmä.
Levinneisyys.
Kairapalmukasvit kasvavat Afrikan, Aasian, Australian ja Oseanian trooppisen, subtrooppisen ja lauhkean vyöhykkeen alueilla. Afrikassa niitä esiintyy Länsi- ja Keski-Afrikassa sekä Madagaskarilla, Aasiassa lähinnä Etelä- ja Kaakkois-Aasiassa. Australiassa kairapalmukasveja kasvaa mantereen pohjois- ja länsiosissa, Oseaniassa useilla Tyynenmeren saarilla sekä kaikkialla Uudessa-Seelannissa.
Plutomurus ortobalaganensis

Plutomurus ortobalaganensis on hyppyhäntäisiin kuuluva eläin ja toistaiseksi tunnetuista lajeista syvimmällä maan alla elävä eläin.
Koko ja ulkonäkö.
Laji on valkean harmahtava hyppyhäntäinen, jonka selkäpuolella on tummanharmaita laikkuja. Silmät puuttuvat kokonaan ja tuntosarvet ovat pitkät. Kyljillä on rauhaset, joiden tuottamalla eritteellä on merkitystä ruuansulatuksen ja puhdistautumisen kannalta. Eläimen ruumis on noin 4 mm:n pituinen.
Elinympäristö ja elintavat.
"P. ortobalagensis" elää tiettävästi ainoastaan Abhasiassa sijaitsevassa Krubera-Voronjan luolassa, mistä se löydettiin 1 980 metrin syvyydestä. Lajin löysi kansainvälinen CAVEX-tutkijaryhmä, joka käytti juustoa eläinten houkuttelemiseen. Eläinten luonnollinen ruokavalio muodostuu sienirihmastoista. Laji lienee siirtynyt elämään luolien pimeydessä verraten äskettäin, sillä se ei tyypillisten luolaeläinten tapaan ole kokonaan vailla pigmenttiä.
Lajin löytösyvyys tekee siitä toistaiseksi syvimmällä maan alla elävän eläimen.
Avaruuskynä

Avaruuskynä on kynä, jossa on paineistettu säiliö ja siksi sillä voi kirjoittaa painovoiman vaikuttamatta olipa kynä missä asennossa tahansa. Avaruuskynä kehitettiin alun perin NASA:lle (ei kuitenkaan NASAn toimeksiannosta eikä rahoituksella) mutta nimikkeellä myydään kyniä myös kuluttajille. Avaruuskynällä voi kirjoittaa myös –50 °C pakkasessa, veden alla sekä kiiltävälle pinnalle.
Avaruuskynän kehitti Fisher Pen Companyn Paul C. Fisher 1960-luvun puolivälissä. Hän patentoi AG7 "anti gravity" kynän vuonna 1965. Tätä ennen avaruudessa käytettiin lyijykyniä, lyijytäytekyniä (Gemini-lennoista lähtien), tussikyniä (Apollo-lennot) ja rasvakyniä (kosmonautit). Lyijykynien katkeava kärki ja grafiittipöly aiheuttaa kuitenkin vaaratilanteita avaruusaluksessa (grafiittipöly johtaa sähköä), joten parempi kirjoitusmenetelmä tarvittiin. Nykyään sekä kosmonautit että astronautit (vuodesta 1967) käyttävät avaruuskyniä. Avaruuslentäjät käyttävät myös kuulakärkikyniä avaruudessa.
Suvi Hurme

Suvi Karoliina Hurme (s. 28. kesäkuuta 1991 Nokia) on suomalainen näyttelijä. Hän opiskeli Suomen Teatteriopistossa kaksi vuotta ja työskenteli kolmannen vuoden Tampereen Komediateatterille, josta hän jatkoi "Uusi päivä" -sarjaan, roolinaan Emmi Lukkari 2010–2015. Hurme toimi myös sarjassa esiintyneen bändin Vihreät Valot toisena solistina.
Työt.
TV-työt.
2017 Uusi Päivä spin-off, Tabula Rasa, jakso 2, Poika sinä olet tyttö (Emmi Lukkari)
Kallolli

Kallolli () on kylä Intiassa, Karnatakassa. Vuonna 2001 väestöä oli 12 788, miehiä 6 441 ja naisia 6 347.
Kuubanlintuhaukka

Kuubanlintuhaukka ("Accipiter gundlachi") on haukkojen heimoon kuuluva lintu. Se on kotoperäinen Kuubassa.
Sen elinpiiriä ovat 800 metrin korkeuteen asti erilaiset metsäiset alueet, kosteat, kuivat ja mäntymetsät. Se saalistaa lintuja, myös siipikarjaa. Sen pesintäaika on helmikuusta toukokuuhun Poikaset ovat lentokykyisiä kesäkuussa. Pesä sijaitsee yleensä korkealla puunrungon vieressä latvuston alapuolella.
Sen uhkana ovat metsänhakkuu ja maan viljelykseen otto. Sitä on myös hävitetty, koska se saalistaa siipikarjaa.
Ulkonäkö.
Se on keskikokoinen, 43–51 cm pitkä tukeva metsälintu. Aikuinen on päältä tumman siniharmaa, päälaki on musta, alapuolelta punaruskearaidallinen. Nuori lintu on päältä ruskea, alta vaaleampi, mutta siinä on tummaa raidoitusta. Pyrstö on lennossa pyöreä. Alalaji "A. Striatus" on pienempi, ja sen pyrstö on kulmikas lennossa. Se ääntelee kuuluvasti "kek-kek-kek".
Levinneisyys.
Kuubanlintuhaukka ei ole ollut kovin yleinen koskaan, mutta sitä on tavattu koko Kuuban alueella. Nykyisin sitä tavataan vain paikallisesti. Populaation määräksi arvioidaan noin 400 yksilöä, mikä vastaisi noin 270 aikuista yksilöä.
Alalajit.
Sillä on kaksi alalajia:
Ballograf

Ballograf on vuonna 1945 perustettu ruotsalainen toimistotarvikkeita valmistava yritys. Yrityksen tärkein tuote ovat kuulakärkikynät.
Historia.
Ballografin perusti itävaltalainen Eugen Spitzer Göteborgissa vuonna 1945. Vuonna 1959 ranskalainen BiC osti Ballografin tarkoituksenaan päästä Pohjoismaiden toimistotarvikemarkkinoille. Vuonna 2004 BiC päätti myydä Ballografin, mistä lähtien Jan Johansson ja Tommi Kvist ovat kummatkin omistaneet yrityksestä 50 prosenttia. Ballografin kynät tuotetaan edelleen Göteborgin lähistöllä tehtaassa, joka työllistää noin 30 ihmistä. Kyniä valmistetaan vuosittain yli neljä miljoonaa kappaletta.
Spyrí­don Lempé­sis

Spyrí­don Lempé­sis (, usein muodossa "Spirídon Lebésis", s. 30. toukokuuta 1987 Ateena, Kreikka) on kreikkalainen keihäänheittäjä. Hänen ennätyksensä on Nikosiassa 19. toukokuuta 2012 heitetty 83,02 metriä. 
Lempé­sis saavutti 2009 Pescaran Välimeren kilpailuissa hopeaa tuloksella 78,66 ja Kaunasin alle 23-vuotiaiden EM-kilpailuissa pronssia tuloksella 79,37. Lontoon olympialaisissa 2012 Lempé­sis heitti kar­sin­nas­sa tuloksen 82,40 ja selviytyi loppukilpailuun. Finaalissa hän sijoittui 81,91 metrin pituisella heitollaan seitsemänneksi.
Tukkanatti

Tukkanatti on kylä Karnatakassa, Intiassa. Vuoden 2011 väestönlaskennassa asukkaita oli 9 351, joista 4 620 oli miehiä ja 4 731 naisia.
Carl Palmer

Carl Palmer (s. 20. maaliskuuta 1950) on brittiläinen rumpali. Hän on soittanut useissa eri yhtyeissä, joista tunnetuimpia ovat Asia, Atomic Rooster, The Crazy World of Arthur Brown; Emerson, Lake &amp; Palmer ja Qango.
Matti Unho

Matti Unho (19. helmikuuta 1945 Helsinki – 18. maaliskuuta 2006) oli suomalainen jalkapalloilija ja jääkiekkoilija.
Unho edusti urallaan aluksi porilaisia RU-38:aa, Karhuja ja Ässiä. Mestaruussarjassa hän pelasi Ässien riveissä vuodet 1968 ja 1969. Ensimmäisenä kautena hän pelasi kaikki 22 ottelua ja teki niissä 6 maalia. Seuraava kausi päättyi jo varhaisessa vaiheessa loukkaantumiseen. Ässien pudottua mestaruussarjasta, Unho siirtyi v. 1970 Espooseen ja Tapion Honkaan, jossa hän pelasi toiseksi korkeimmalla sarjatasolla 2. divisioonassa vuoteen 1973 asti.
Matti Unho pelasi urallaan seitsemän nuorten maaottelua, joissa hän teki yhden maalin – alle 23-vuotiaiden maaottelussa Ruotsia vastaan. . Hän oli myös mukana A-maajoukkueen leireillä, mutta otteluita hän ei pelannut.
Matti Unho esiintyi pääsarjatasolla jalkapallon lisäksi jääkiekossa. Hän pelasi SM-sarjassa yhteensä kahdeksan ottelua RU-38:n ja Karhujen joukkueissa vuosina 1962–1963 ja 1966–1967. 
Unhon vanhemmat olivat elokuvaohjaaja Ilmari Unho ja näyttelijä Salli Karuna. Hän muutti Poriin vuonna 1958, kun hänen äitinsä oli saanut paikan Porin Teatterista. Matin veli oli näyttelijä ja ohjaaja Turo Unho.
Söderhamn

Söderhamn on samannimisen Söderhamnin kunnan keskustaajama. Se sijaitsee Gävleborgin läänissä ja Hälsinglandin historiallisessa maakunnassa Keski-Ruotsissa. Vuoden 2010 lopussa taajamassa oli 11 761 asukasta.
Söderhamn oli 1970-luvun alun kuntauudistukseen asti kaupunki.
Media.
Paikallislehti Söderhamns-Kuriren ilmestyy paperisena kolmesti viikossa.
Stuart Farquhar

Stuart Farquhar (s. 15. maaliskuuta 1982 Te Aroha, Uusi-Seelanti) on uusiseelantilainen keihäänheittäjä. Hänen ennätyksensä on Hiroshimassa 29. huhtikuuta 2012 heitetty 86,31 metriä. Farquhar on voittanut keihäänheiton Uuden-Seelannin-mestaruuden 12 kertaa. Kansainyhteisön kisoissa 2010 ja universiadeissa 2009 hän saavutti hopeaa.
Lontoon olympialaisissa 2012 Farquhar heitti karsinnassa tuloksen 82,32 metriä ja pääsi mukaan loppukilpailuun. Loppukilpailussa hän oli yhdeksäs tuloksella 80,22. Daegun MM-kilpailuissa 2011 hän sijoittui 11:nneksi.
Farquharilla on vaimo nimeltä Leone sekä yksi poika.
Romulus

Romulus oli legendan mukaan Rooman perustaja ja sen ensimmäinen kuningas vuosina 753–715 eaa. Romuluksen ja hänen kaksosveljensä Remuksen elämänvaiheet kerrotaan Rooman perustamistarinassa, joka on kirjoitettu satoja vuosia tapahtumisajankohdan jälkeen. Romulusta ei todellisuudessa ilmeisesti ollut koskaan olemassa.
Legendan mukaan Romuluksesta tuli Rooman kuningas 21. huhtikuuta 753 eaa. hänen surmattuaan veljensä Remuksen kiistassa siitä, kumman johtamalle kukkulalle Rooman kaupunki perustettaisiin.
Romulus hallitsi Roomaa aluksi yhdessä sabiinien kuningas Tatiuksen kanssa viiden vuoden ajan, kunnes Tatius kuoli. Romulus oli Rooman kuningas 38 vuoden ajan. Sen jälkeen hän katosi myrskyssä, ja hänen julistettiin varjelevan Roomaa taivaasta käsin Quirinus-jumalana.
Vaikka Romulusta ei ollutkaan todellisuudessa olemassa, hänen tiliinsä on historiankirjoituksessa pantu kaupungin kulttiin ja hallintoon kuuluvia ilmiöitä, perustamisen lisäksi esimerkiksi Rooman väestön jakaminen kolmeen tribukseen ("Tities", "Ramnes" ja "Luceres"). Kaupungin ensimmäinen armeija oli Romuluksen aikana 3 000 jalkamiehen ja 300 ratsumiehen suuruinen. Romuluksen kerrotaan myös nimittäneen ensimmäiset senaattorit.
Jelena Lašmanova

Jelena Anatoljevna Lašmanova (, s. 9. huhtikuuta 1992 Saransk, Mordva) on venäläinen kilpakävelijä. Hän voitti 20 kilometrin kävelyn olympiakultaa 2012 ja maailmanmestaruuden 2013, mutta menetti myöhemmin molemmat voittonsa dopingin takia.
Lašmanova voitti alle 18-vuotiaiden maailmanmestaruuden 5 000 metrin kävelyssä Bressanonessa 2009 ajalla 22.55,45. Hän voitti alle 20-vuotiaiden maailmanmestaruuden 10 000 metrin kävelyssä Monctonissa 2010 ajalla 44.11,90. Hän voitti saman ikäluokan Euroopan-mestaruuden Tallinnassa 2011 nuorten maailmanennätysajalla 42.59,48.
Vuonna 2012 Lasmanova voitti 20 kilometrin kilpailun kävelyn maailmancupissa ja Lontoon olympialaisissa. Olympiakullan hän voitti ME-ajalla 1.25.02. Vuonna 2013 hän voitti kultaa Moskovan MM-kisoissa. Nämä saavutuksensa hän menetti vuonna 2022 kun hänen todettiin syyllistyneen dopingin käyttöön. Hän sai kahden vuoden kilpailukiellon alkaen 9.3.2021 ja kaikki hänen suorituksensa hylättiin aikavälillä 18.2.2012–3.1.2014.
Ensimmäisen dopingiin liittyvän kilpailukiellon Lasmanova sai vuonna 2014. Hän jäi tammikuussa 2014 kiinni GW1516:n käytöstä ja sai kahden vuoden kilpailukiellon, joka päättyi 25. helmikuuta 2016. Kilpailukiellon päättymisen jälkeen hän jatkoi kilpailemistaan Venäjällä. Kesäkuussa 2018 hän käveli 20 kilometriä aikaan 1.23.39 ja helmikuussa 2019 saman matkan aikaan 1.24.31. Molemmat ajat alittivat virallisen maailmanennätyksen, mutta puutteellisen tuomaroinnin takia kumpaakaan aikaa ei hyväksytty maailmanennätykseksi. Syyskuussa 2020 hän käveli 50 kilometriä aikaan 3.50.42, joka alitti virallisen maailmanennätyksen yli kahdeksalla minuutilla. Tätäkään aikaa ei ratifioitu maailmanennätykseksi.
Diawandot

Diawandot (yksikössä "diawando", monikossa "diawambe", mandelaisten kansojen käyttämä nimitys on "diokorame") ovat fulbeja lähellä oleva etninen ryhmä Malin keskiosassa ja sen lähialueilla. He asuvat etupäässä Nioron ja Ségoun seuduilla, mutta käyvät kauppaa laajalla alueella, joka ulottuu myös naapurimaihin. 1950-luvulla diawandoja arvioitiin olleen alle 25 000 henkeä.
Alkuperältään diawandot ovat naapurikansoihin sekoittuneita fulbeja. Historiallisesti he ovat asuneet muinaisten Ghanan, Malin sekä myöhempien Kaartan ja Macinan valtioiden alueella. Yhteiskunnalliselta asemaltaan diawandot ovat vapaita ja jalosukuisia fulbeja alhaisempi kasti, joka ei kuitenkaan muodosta varsinaista ammattiryhmää. Heidän pääelinkeinonsa ovat maanviljely, karjanhoito ja kaupankäynti. Naapurikansojen keskuudessa diawandot tunnetaan käytännöllisinä, älykkäinä ja intohimoisina kauppiaina, joilla on usein myös välittäjän ja poliitikon rooli. Uskonnoltaan he ovat maltillisia muslimeja.
Kayesin piiri

Kayesin piiri () on paikallishallintoalue Kayesin alueella Malissa. Sen pinta-ala on 22 190 neliökilometriä. Asukkaita on 513 400 henkeä (vuonna 2009).
Kayesin piiri rajoittuu koillisessa Yélimanén, idässä Bafoulabén ja etelässä Kéniéban piireihin, lännessä Senegaliin ja pohjoisessa Mauritaniaan. Seutu kuuluu Sahelin ja Sudanin siirtymäalueeseen. Tärkein joki on Senegal ja suurin järvi Magui.
Piiriin kuuluvat Féguin, Gouméran, Kayesin, Kouniakaryn ja Somankidyn kaupungit sekä 23 maalaiskuntaa: Bangassi, Colimbiné, Diamou, Djélébou, Falémé, Gory Gopéla, Guidimakan Keri-Kaffo, Hawa Dembaya, Karakoro, Kéméné Tambo, Khouloum, Koussané, Liberté Dembaya, Logo, Maréna Diombougou, Marintoumania, Sadiola, Sahel, Samé Diomgoma, Ségala, Séro Diamanou, Sony ja Tafacirga. Hallinnollinen keskus on Kayes. Kaupunginosia ja kyliä on yhteensä 332.
Tärkeimmät etniset ryhmät ovat soninket piirin pohjoisosassa, khasonkat keskiosassa ja malinket etelässä. Koko alueella asuu myös fulbeja, pohjoisessa ja keskiosassa maureja sekä keski- ja eteläosissa bambaroita. Vallitseva uskonto on islam. Lisäksi on kristittyjä ja animisteja.
Kayesin kautta kulkee Dakarin–Nigerin rautatie sekä joukko maanteitä, joista vain Dibolin ja Sandarén väli on päällystetty. Senegaljoki on liikennöintikelpoinen osan vuodesta. Kayesissa on nykyaikainen lentokenttä.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi sekä vähemmässä määrin riisi. Myyntiin kasvatetaan maapähkinää. Lisäksi hyödynnetään metsävaroja ja harjoitetaan kalastusta sekä käsityöammatteja. Diamoussa on sementtitehdas, Sadiolassa ja Yatélassa kultakaivokset ja Kayesissa elintarviketeollisuutta.
Nähtävyyksiin kuuluu tukulorihallitsija Omar Tallin vuonna 1855 pystyttämä linnake Koniakaryssa, Ranskan siirtomaavallan aikana rakennetut Kayesin ja Médinen linnoitukset, Kayesin rautatieasema sekä Féloun ja Gouinan putoukset Senegaljoessa. Matkailupalvelut ovat toistaiseksi melko kehittymättömiä.
H. P. Bulmer

H.P. Bulmer on siiderinvalmistaja, joka on perustettu Herefordissa, vuonna 1887. Se valmistaa Bulmers-nimistä siideriä.
Yrityksen suurin kilpailija on irlantilainen Cantrell and Cochrane -yhtiö ja sen Magners-brändi.
Turo Unho

Turo Pekka Unho (1. syyskuuta 1943 Helsinki – 29. heinäkuuta 2014 Helsinki) oli suomalainen näyttelijä, teatteriohjaaja ja käsikirjoittaja. 
Ura.
Turo Unho näytteli muun muassa Jyväskylän ja Joensuun kaupunginteatterissa. Teatterin lisäksi hän esiintyi lähinnä televisioelokuvissa ja -sarjoissa. Hänen tunnetuin roolinsa valkokankaalla oli toimittaja Reino Torpon osa Matti Kassilan elokuvassa "Vodkaa, komisario Palmu". Unho oli mukana myös useissa Radioteatterin kuunnelmissa, kuten esimerkiksi vuosina 1966–1967 toteutetussa 16-tuntisessa kuunnelmassa "Tuntematon sotilas".
Perhe.
Turo Unhon vanhemmat olivat elokuvaohjaaja Ilmari Unho sekä näyttelijä Salli Karuna. Hänen nuorempi veljensä oli jalkapalloilijana tunnettu Matti Unho.
Yélimanén piiri

Yélimanén piiri () on paikallishallintoalue Kayesin alueella Malissa. Sen pinta-ala on 5 700 neliökilometriä. Asukkaita on 176 500 henkeä (vuonna 2009).
Maantiede ja ilmasto.
Yélimanén piiri rajoittuu idässä Kayesin alueen Nioron, etelässä Bafoulabén ja lännessä Kayesin piireihin sekä pohjoisessa Mauritaniaan. Maisemaa leimaa koillisesta etelään ulottuva Yélimanén ylänkö kukkuloineen ja laaksoineen. Vesistöjä ovat Kolimbiné ja sen sivujoet Térékole, Gari ja Krigou. Kasvillisuus on kuivuudesta ja ihmisen toiminnasta kärsinyttä savannia.
Piiri kuuluu Sahelin vyöhykkeeseen. Vuotuinen sademäärä on 400–500 millimetriä. Sadekausi kestää kesäkuusta syyskuuhun, kuiva ja viileä kausi marraskuusta helmikuuhun ja kuiva ja kuuma kausi maaliskuusta toukokuuhun. Lämpötila vaihtelee keskimäärin 16 ja 41 asteen välillä. Keväällä puhaltaa kuuma ja kuiva harmattan-tuuli.
Hallinto ja asutus.
Vuonna 1977 perustettuun piiriin kuuluu Toyan kaupunkikunta ja 11 maalaiskuntaa: Diafounou Diongaga, Diafounou Gory, Fanga, Gory, Guidime, Kirané Kaniaga, Kremis, Konsiga, Marekaffo, Soumpou ja Tringa. Hallinnollinen keskus on Guidimen kunnan Yélimanén kylä. Kyliä on yhteensä 89.
Yélimané on väestöltään pienin Kayesin alueen piireistä. Asukkaat ovat etupäässä soninkeja. Lisäksi on fulbeja ja maureja. Yli 25 000 henkeä on muuttanut asumaan ulkomaille, etupäässä Ranskaan.
Liikenne, talous ja palvelut.
Piirin eteläosan läpi kulkee Bamakon ja Kayesin välinen päällystetty valtatie RN1. Yélimanésta on päällystetty maantie Kayesiin ja päällystämätön tie Nioroon. Yélimanéssa on käyttämätön lentokenttä.
Seudun pääelinkeinot ovat maanviljely sekä osin transhumanssiin perustuva karjanhoito. Tärkeimmät viljelykasvit ovat durra, maissi, maapähkinä ja lehmänpapu. Kotieläimiä ovat naudat, lampaat, vuohet, siipikarja sekä vähäisemmässä määrin aasit ja hevoset. Lisäksi hyödynnetään metsiä sekä harjoitetaan käsityöammatteja ja kaupankäyntiä. Teollisuutta ei ole käytännössä lainkaan. Maastamuuttajat lähettävät rahaa perheilleen ja rahoittavat erilaisia infrastruktuurihankkeita.
Piirissä toimii joukko alakouluja ja 12 yläkoulua, mutta ei lukiota tai ammattikouluja Terveyspalvelut käsittävät 18 kunnallista terveyskeskusta ja piirin poliklinikan. Yleisimmät terveysongelmat ovat malaria, aliravitsemus ja bilhartsia. Vesihuollon taso on riittämätön. Piirissä on lankapuhelin- ja matkapuhelinverkot, mutta ei Énergie du Malin sähköverkkoa. Sähköä saadaan aggregaateista, pienistä lämpövoimaloista ja aurinkopaneeleista.
Matkailu.
Matkailu alueelle on vähäistä. Yélimanéssa on heikkotasoinen hotelli.
Würzburgin yliopisto

Würzburgin yliopisto () on Saksassa Würzburgin kaupungissa toimiva valtion tukema yliopisto. Se on perustettu vuonna 1582, mutta laskee itse historiansa alkavan jo vuodesta 1402.
Ensimmäisinä vuosisatoinaan Würzburgin yliopisto oli tärkeä roomalaiskatolisen teologian keskus. Se maallistui vuonna 1814, ja nyttemmin yliopiston kuuluisin osa on sen lääketieteellinen tiedekunta.
Würzburgin yliopistossa oli vuonna 2021 noin 27 100 opiskelijaa ja noin 440 professoria kymmenessä tiedekunnassa. Tiedekuntia ovat teologinen, oikeustieteellinen, lääketieteellinen, biologian, kemian ja farmasian, matematiikan ja tietojenkäsittelytieteen, fysiikan ja tähtitieteen, talouden, filosofian ja humanistinen tiedekunta.
Kampukset.
Würzburgin yliopiston opetus jakautuu viidelle kampukselle. Keskustan tuntumassa sijaitsevat Sanderringin ja Röntgenringin kampukset. Pari kilometria keskustasta itään, Hublandin kaupunginosassa sijaitsevat Hubland Nordin ja Hubland Südin kampukset, joista Hubland Nord toimii osittain alueella sijainneen Yhdysvaltain ilmavoimien tukikohdan rakennuksissa. Lääketieteen kampus sijaitsee kaupungin pohjoispuolella Grombühlin kaupunginosassa.
Yliopiston kirjasto sijaitsee Hubland Südin kampuksella.
Fife Flyers

Fife Flyers on skotlantilainen jääkiekkojoukkue Kirkcaldyn kaupungista. Joukkue on perustettu vuonna 1938 ja se pelaa Ison-Britannian korkeimmalla sarjatasolla Elite Ice Hockey Leaguessa. Kotiottelunsa joukkue pelaa 3 280 paikkaisessa Fife Ice Arenassa. Fife Flyers on voittanut Ison-Britannian liigamestaruuden kaksi kertaa, kausilla 1999–2000 ja 2003–2004.
Joukkue kaudella 2025–2026.
Joukkueenjohto.
"Lähde: EliteProspects"
Strömstad

Strömstad on samannimisen Strömstadin kunnan keskustaajama. Se sijaitsee Länsi-Götanmaan läänissä ja Bohuslänin historiallisessa maakunnassa Länsi-Ruotsissa. Vuoden 2010 lopussa taajamassa oli 6 288 asukasta.
Strömstad oli 1970-luvun alun kuntauudistukseen asti kaupunki.
Media.
Paikallislehti Strömstads Tidning ilmestyy kolmesti viikossa.
Työmatkavähennys

Työmatkavähennys on verotettavasta tulosta työmatkakulujen perusteella tehtävä vähennys. Verovelvollinen tekee sen veroilmoitukseen. "Työmatkavähennys" on tässä yhteydessä eri asia kuin kodin ja työpaikan välisen matkan perusteella tehtävät verovähennykset. 
Työmatka tarkoittaa tässä tilapäisiä matkoja työtehtävien tilapäiselle suorituspaikalle (esimerkiksi matkat työpaikalta asiakkaiden luokse). 
Veroviranomaisten mukaan tilapäisistä matkoista erityiselle työntekemispaikalle aiheutuneet kustannukset, joita ei ole verovapaasti korvattu, vähennetään niin sanottuina luonnollisina vähennyksinä. Matkakustannukset vähennetään tällöin todellisten kulujen, esimerkiksi oman auton käytön mukaan, eikä niihin sovelleta 600 euron omavastuuta ja 7 000 euron enimmäisrajoitusta.
Kameliat

Kameliat ("Camellia") ovat pieniä puita tai pensaita teekasvien heimossa. Suvussa on määritelmästä riippuen noin 100–400 lajia, eri auktoriteetit ovat eri mieltä tarkasta lajimäärästä. Teepensas kuuluu kamelioiden sukuun. Monia muita kamelioita käytetään koristekasveina.
Kuvaus.
Kameliat ovat ainavihantia pensaita tai pieniä puita. Lehdet ovat yleensä ruodillisia, muodoltaan soikeita, ja tavallisesti sahalaitaisia, joillakin lajeilla tosin ehytlaitaisia. Kukat kasvavat versojen kärjissä tai hangoissa yleensä yksittäin, joskus 2–3 kukan kukinnoissa. Kukissa on 5–6 verholehteä ja 5–12 terälehteä, viljelylajikkeissa usein enemmän. Teriö on usein tyvestään yhteenkasvanut. Emin sikiäin on kehänpäällinen ja 3–5-onteloinen. Hedelmä on pyöreä tai leveän pyöreähkö kota.
Levinneisyys.
Kameliat esiintyvät luonnostaan Itä- ja Kaakkois-Aasiassa sekä Himalajan vuoristossa. Monia lajeja tosin viljellään nykyään maailmanlaajuisesti.
Luokitus ja lajeja.
Kameliat jaetaan viiteentoista alasukuun ja yli sataan lajiin.
Lisäksi on olemassa lukuisia vakiintuneita lajiristeymiä.
Käyttö.
Teepensaan ("C. sinensis") lehdistä valmistetaan teetä, ja kasvia viljellään tähän tarkoitukseen kaikkialla trooppisilla alueilla. Monia muita kamelioita arvostetaan koristekasveina värikkäiden kukkiensa vuoksi, ja varsinkin lajista "Camellia japonica" on jalostettu lukuisia erivärisiä ja -muotoisia viljelylajikkeita.
Luettelo televisiosarjan Game of Thrones saamista palkinnoista ja ehdokkuuksista

Game of Thrones on yhdysvaltalainen televisiosarja, jonka ovat luoneet David Benioff ja D. B. Weiss. Sarja perustuu George R. R. Martinin fantasiakirjasarjaan "Tulen ja jään laulu". "Game of Thrones" on ollut ehdolla yli 50 palkintoon, joista se on voittanut 16. Voitettuihin palkintoihin lukeutuvat Peter Dinklagen Primetime Emmy sekä Golden Globe -palkinnot.
Palkinnot ja ehdokkuudet.
Emmy-palkinnot.
"Game of Thrones" oli vuonna 2011 ehdolla 13 Primetime Emmy -palkintoon, joista se voitti kaksi. Peter Dinklage voitti parhaan miessivuosan Emmyn roolistaan Tyrion Lannisterina. Palkinto oli Dinklagen ensimmäinen Emmy. Toinen Emmy tuli Creative Arts -kategorioissa parhaasta alkutunnuksen suunnittelusta.
Vuonna 2012 sarja voitti kuusi Creative Arts Emmy -palkintoa. Yhteensä se oli ehdolla 12 Emmy-palkintoon. Uusia Creative Arts -ehdokkuuksia olivat paras leikkaus ja yksikamera-sarjan Art Direction. Sarja oli mukana myös uudessa kategoriassa ”Merkittävä saavutus interaktiivisessa mediassa”. Edelliseen vuoteen verrattuna paras käsikirjoitus ja ohjaus jäivät pois, vaikka joidenkin mielestä George R. R. Martin ja Neil Marshall olisivat ansainneet ehdokkuuden jaksosta ”Mustavirta”.
Turku Titans

Turku Titans Lacrosse Club, lyhyesti Turku Titans on vuonna 2005 perustettu turkulainen haavipallon erikoisseura. Titansin saavutuksia haavipallon miesten SM-sarjassa ovat hopeamitalit vuosilta 2005, 2006, 2007, 2009, 2010 ja 2012 sekä mestaruudet vuodelta 2008, 2013, 2014 ja 2015. Titansin nuorten joukkue, Turku Titans U19 oli kaudella 2011 SM-sarjan toinen. 
Titansin miesten joukkueella on SM-sarjan ennätys, kun joukkue voitti Kokkola Relaxin 30–0 vuonna 2012.
Titansin naisjoukkue, Turku Titans Ladies pelaa naisten SM-sarjassa. Naisten joukkue perustettiin 2006, ja sillä on tilillään Suomen mestaruudet vuosilta 2006, 2007, 2009, 2010, 2011 ja 2012. Vuosina 2008 ja 2014 Titans sijoittui hopealle. 
Titans voitti myös boxlacrossen ensimmäisen Suomen mestaruuden vuonna 2013 ja on jatkanut mestaruusputkeaan vuosina 2014 ja 2015.
Alingsås

Alingsås on samannimisen Alingsåsin kunnan keskustaajama. Se sijaitsee Länsi-Götanmaan läänissä ja Länsi-Götanmaan historiallisessa maakunnassa Länsi-Ruotsissa. Vuoden 2010 lopussa taajamassa oli 24 482 asukasta.
Alingsås oli 1970-luvun alun kuntauudistukseen asti kaupunki.
Alingsåsin perunafestivaalit on pidetty joka vuosi elokuun lopussa vuodesta 1980 lähtien.
Media.
Paikallislehti Alingsås Tidning ilmestyy kolmesti viikossa ja ilmaisjakelulehti Alingsåskuriren jaetaan kotitalouksiin keskiviikkoisin.